Girona traurà aquest any la meitat de les caravanes dels firaires que acampen a la Devesa durant les Fires de Sant Narcís. L'Ajuntament ha arribat a un acord amb ells perquè els qui viuen a menys de 25 quilòmetres de la ciutat no hi aparquin i cada dia se'n tornin a dormir a casa seva. I pel què fa a aquells que siguin de fora, mentre hi hagi les atraccions, l'Ajuntament només permetrà que tinguin una caravana dins la Devesa. La resta hauran d'anar a aparcar a Domeny (on ja hi ha una zona habilitada amb espai per a una vuitantena de caravanes, que serà exclusiva per als firaires). El consistori ha donat a conèixer la mesura durant la presentació del programa de les Fires de Sant Narcís, que inclou més de 250 propostes per a unes festes que s'obren més als barris i que recuperen una tradició ja documentada al segle XVI: la Tronada.    Del 26 d'octubre al 4 de novembre, Girona viurà de ple les Fires de Sant Narcís. I un dels pols de les festes serà el parc de la Devesa, on s'hi concentren les atraccions. Durant els darrers anys, però, l'Ajuntament ha anat fent passes per evitar que sigui allà on també hi aparquin les desenes i desenes de caravanes on dormen els firaires. Aquest any, el consistori confia reduir-ne el número "com a mínim a la meitat", segons ha anunciat l'alcaldessa Marta Madrenas. D'entrada, l'Ajuntament i els firaires han arribat a un acord perquè tots aquells qui viuen a un radi de menys de 25 quilòmetres de la ciutat, directament, no hi aparquin cap caravana i, quan tanquin l'atracció, se'n tornin a casa a dormir.  "Se'ls ha explicat que això és el que fan la resta de treballadors i que, a més, hi guanyaran en imatge", ha concretat la regidora de Dinamització del Territori, Eva Palau. En paral·lel, a més, a tots aquells qui vinguin de fora, només se'ls permetrà que aparquin una caravana a l'interior de la Devesa. Totes les altres es derivaran cap a Domeny, a l'espai que l'Ajuntament ja ha habilitat com a aparcament d'autocaravanes (amb preses d'aigua i de llum). Per distingir les que s'estiguin a la Devesa d'aquestes altres, l'Ajuntament donarà un distintiu als firaires perquè el posin als vehicles.  Fins a una vuitantena A Domeny, el consistori calcula que n'hi poden cabre fins a una vuitantena. Però la xifra de les que hi haurà no se sabrà fins als propers dies (perquè, de moment, s'estan recollint les sol·licituds). La regidora ja ha anunciat, però, que durant aproximadament un mes, Domeny serà un espai "exclusiu" per als firaires.  Les restriccions per aparcar-hi començaran a partir del dia 18, que serà quan els primers d'ells arribin a la ciutat per muntar-hi les atraccions. I s'allargaran uns dies després de Fires, per donar-los temps a què puguin desmuntar-les.  L'alcaldessa de Girona, Marta Madrenas, ha dit que el procés per anar traient les caravanes dels firaires de la Devesa es farà "amb tranquil·litat". "Pensem que val més l'acord que la imposició, en aquests casos", ha precisat.  Madrenas també ha recordat que, durant les Fires, no es veurà cap tràiler dins del parc. Perquè ara ja fa dos anys, els camions que transporten les atraccions o bé aparquen en zones industrials o bé marxen després de descarregar. Més de 250 propostes L'Ajuntament de Girona ha presentat aquest dimarts el programa de les Fires de Sant Narcís. En total, inclou més de 250 propostes per a unes festes "més familiars, alegres, amb més foc i soroll", com ha concretat Eva Palau (fent una aclucada d'ullet als pregoners, la colla dels Diables de l'Onyar). La regidora ha explicat que les fires no oblidaran el paper de la cultura popular i ja ha avançat que, les d'aquest 2018, s'obriran més als barris. Això serà amb atraccions sostenibles, que entre l'1 i el 2 de novembre recorreran Can Gibert del Pla, Sant Narcís, Montilivi i Fontajau.  A més, Palau també ha recordat que, cada cop, les activitats vinculades amb els 4 Rius (que agrupen els qui viuen als diferents barris) tenen més presència. Aquest any, per exemple, les Fires recuperaran una tradició que ja estava "documentada l'any 1500", ha precisat Palau. Es tracta de la Tronada de Festa Major, que es farà dissabte 27 a la plaça Catalunya i que cridarà els gironins a gaudir de les Fires. Cercavila de gegants, diada castellera, titelles, correfoc, concerts a La Copa, sardanes... D'actes, n'hi ha per triar i remenar. La regidora, però, també ha volgut destacar que se n'incorporaran dos més de familiars al programa. Es faran a l'envelat de la plaça Miquel de Palol i implicaran altres cultures dins les festes: una dansa xinesa i un espectacle de percussió amb arrels africanes. Eva Palau també ha volgut posar de relleu que, aquest any, en contra del què s'ha dit, "hi haurà circ per Fires". Serà amb el Circ Charlie Rivel (que es podrà veure a la Cúpula de les Arts) i amb altres espectacles que es faran a l'envelat de la plaça Miquel de Palol i a La Copa. L'alcaldessa de Girona ha destacat que aquestes seran unes Fires "on tothom hi participa", sobretot les entitats, i ha subratllat la voluntat d'obrir-les a la ciutat. "És cert que tant la Devesa com La Copa són espais on es concentren el gruix d'actes, i això és impossible canviar-ho, però el nostre objectiu és anar-nos obrint als barris", ha conclòs.

Summary: Girona acorda que els firaires que viuen a menys de 25 quilòmetres de la ciutat no aparquin les caravanes a la Devesa


El conseller d'Acció Exterior, Bernat Solé, confia que "qui tingui responsabilitats" en el cas d'espionatge de mòbils "analitzarà i farà el que correspon". "És una situació que a nivell internacional no s'entén", ha dit, mostrant la seva preocupació per "l'assetjament" al president del Parlament Roger Torrent i a altres polítics independentistes. Solé ha assegurat que el Govern treballarà per "posar llum" a l'afer i que se sàpiga el que ha passat.

Summary: Solé confia que "qui tingui responsabilitats" en el cas d'espionatge de mòbils "farà el que correspon"


L'escriptor Albert Sánchez Piñol (Barcelona, 1965) retorna al panorama literari amb 'Homenatge als caiguts' (Rosa dels vents), un nou llibre on recupera 80 dels relats curts que retransmetia en directe al programa 'El matí' de Catalunya Ràdio, durant la seva etapa com a col·laborador entre el 2006 i el 2008. En el marc de la presentació del llibre, Sánchez Piñol ha definit aquest divendres l'obra com una "victòria de la narrativa per sobre de l'actualitat". L'autor de 'Victus' i 'La pell freda' ha insistit també que, amb un conjunt d'històries diverses que "evadeixen l'actualitat" i que "continuen vigents una dècada després", 'Homenatge als caiguts' és una obra que reflexiona sobre els límits del periodisme i la literatura. "Són uns relats molt amens i molt divertits, un recull de contes dissenyat perquè la gent s'ho passi bé", ha afirmat Sánchez Piñol durant l'acte de presentació del seu darrer llibre. Es tracta d'una recopilació de 80 relats curts recuperats dels arxius de l'emissora pública sobre temes molt diversos, on la realitat i la ficció es barregen. Així, històries com la d'un pollastre que va viure durant dos anys sense cap o la d'una noia que va sobreviure a una caiguda de més de 10.000 metres d'alçada es reuneixen en un volum que manté un estil narratiu i 'piñolià', segons defensa l'autor. "És inquietant com la narrativa s'emancipa no de la veritat, sinó de la mateixa realitat", ha explicat Sánchez Piñol en relació al caràcter universalista de les històries, que, una dècada després "segueixen perfectament vigents". L'escriptor barceloní ha recordat l'etapa de col·laboració amb la ràdio pública catalana quan cada dijous a les vuit del matí retransmetia en directe un conjunt d'històries breus a la contraportada del programa 'El matí' de Catalunya Ràdio, en aquell moment presentat per Antoni Bassas. Només disposava de dos minuts per narrar contes breus, que no tenien més d'un foli i mig d'extensió, i que, segons ha subratllat, contenien els tres actes de la narrativa: el desenvolupament, el nus i el desenllaç.  Sánchez Piñol també ha remarcat que els relats recopilats al llibre no són articles de premsa, sinó "articles en format narratiu", motiu pel qual ha considerat que la creació d'aquestes històries van ser "un repte", ja que s'havien d'explicar al públic en un format molt breu i a través d'un programa radiofònic. Històries recuperades dels arxius Durant l'acte de presentació de l'obra, l'autor ha celebrat que s'hagin pogut recuperar els textos, que ell mateix no havia guardat, perquè tal com ha reconegut, té una "idea intranscendent" del que escriu. És per això que la iniciativa de fer el recopilatori va néixer de la mà de l'editor de Rosa dels vents, Jordi Riambau, que va recuperar "els tresors" dels arxius de l'emissora pública. L'autor també ha assenyalat que se sentia "molt orgullós" de col·laborar en aquells moments amb Catalunya Ràdio, ja que és "una de les estructures d'estat" i ha afegit que va ser un "honor" i una "responsabilitat" participar-hi fent el que millor sabia fer, és a dir explicar històries. El límit entre el periodisme i la literatura "Està bé que a les vuit del matí en un mitjà públic puguis fer una peça parlant de Tolstoi", ha declarat l'autor, i ha afirmat que el llibre pot servir també per reflexionar sobre els límits que existeixen entre la realitat i el periodisme. Són "peces narratives en elles mateixes" que funcionen de manera autònoma, segons ha insistit Sánchez Piñol, element que considera "l'autèntic mèrit" del llibre.  D'altra banda, l'autor ha declarat que està molt satisfet amb l'acabat final del llibre perquè reflecteix l'essència de "petita càpsula" que conté "molts móns" i ha afirmat que els relats són "volàtils" però que contenen un "petit transfons moral sense sermons", ja que la seva tasca es redueix a explicar històries i fer que cada lector "extregui les seves pròpies conclusions".

Summary: Sánchez Piñol defineix el seu nou llibre com una "victòria de la narrativa per sobre de l'actualitat"


El president del PPC, Xavier García Albiol, ha reclamat a PSC i C’s anar “de la mà” davant la “divisió interna” de JxSí i les forces independentistes i ha reiterat la demanda de convocar eleccions que ja va fer el passat dimarts al president de la Generalitat, Carles Puigdemont. En roda de premsa, Albiol ha posat sobre la taula que la coalició independentista ha votat de manera diferenciada en mocions al ple, cosa que segons ell evidencia que “ha perdut el nord”. “Ja no és que es dediquin a dividir la societat sinó que estan dividits entre ells mateixos”, ha declarat. A més, ha reclamat a C’s que es deixi de “tacticismes” i li ha retret que mentre el president de la formació Albert Rivera fa un missatge a Madrid, el grup municipal de Gavà s’abstingués en una moció pel referèndum.

Summary: Albiol reclama a PSC i C’s  anar “de la mà” davant la “divisió interna” de JxSí


La socialista diu que els catalans ja no “hauran de fer un esforç addicional” a la direcció estatal perquè la ponència política ja recull la plurinacionalitat ACN Madrid.-L’alcaldessa de Santa Coloma i nova membre de l’executiva del PSOE, Núria Parlón, ha considerat aquest diumenge que el fet que la direcció de Pedro Sánchez inclogui tres persones del PSC respon a “tota la campanya que el PSC ha fet en aquests mesos” i a la “voluntat” del secretari general de “reflectir a la direcció la pluralitat que representa” la formació catalana. “Estem satisfets. El PSC pot estar molt content de la representativitat dins l’executiva del PSOE”, ha dit Parlón, que ha comparegut davant els mitjans junt a Paco Boya i Carles Ruiz –es altres dos membres de l’executiva- després de votar als òrgans del PSOE i abans de l’acte de clausura del congrés. Per a Parlón, la incorporació dels tres oferirà “la seva capacitat de treball per fer del projecte socialista un projecte per desbancar el PP”.  D’altra banda, la socialista ha defensat que Pedro Sánchez “ha intentat integrar totes les sensibilitats” dins la seva direcció, tot i que només Patxi López i un proper a Susana Díaz s’han incorporat a l’executiva del nou secretari general, deixant així per als seus partidaris la pràctica totalitat dels llocs. Per a Parlón, si els partidaris de Díaz i López “no hi són, és perquè no han volgut ser-hi, i les voluntats són respectables”.  Per últim, Parlón s’ha mostrat molt satisfeta pel fet que la ponència política del PSOE hagi parlat per primer cop de plurinacionalitat de l’Estat, i creu que això posa les coses més fàcils al PSC i a la seva visió de l’encaix territorial. “Es reconeix la singularitat des de la unitat i queda molt ben recollit, no hem de fer un esforç addicional perquè la pròpia ponència ja ho recull. A més és una proposta que ens permet diferenciar-nos del carreró sense sortida de la Generalitat i també de la proposta del PP. Ens dona més força i més oxigen”, ha sentenciat.

Summary: Parlón creu que la quota del PSC a l’executiva del PSOE respon a “la campanya feta” i a la “pluralitat que representen”


El ple del Parlament farà aquest dimecres el debat final de la Proposició de llei d’adaptació de la Llei de vegueries per incorporar la del Penedès a la divisió territorial catalana aprovada el 2010 i que està pendent d’aplicar. La proposició, que també incorpora la inclusió de la nova comarca del Moianès a la vegueria de la Catalunya central, l’han presentat JxSí, PSC, CSQP i CUP i arriba al ple amb quatres esmenes a l’articulat vives, de les quals tres són del PPC i una del PSC. La vegueria del Penedès inclourà les comarques de l’Alt Penedès, el Baix Penedès, el Garraf i l’Anoia, a excepció de vuit municipis d’aquesta comarca. Amb aquesta seran vuit les vegueries que conformaran la divisió territorial catalana que es va aprovar el 2010 però que està pendent d’aplicar ja que el 2011 es va ajornar la constitució a l’espera d’una modificació de la normativa estatal per fer-la efectiva.  La creació d’una vegueria per reconèixer el ‘Penedès històric’ és una reclamació històrica que es remunta a fa més d’una dècada i que ha comptat amb l’impuls ciutadà a través de la Plataforma per la Vegueria Pròpia (PVP), que va fer el seu primer comunicat el 2003. Llavors ja expressaven la seva oposició a adscriure els municipis de les comarques afectades als àmbits o entorns metropolitans de Barcelona o Tarragona i reclamaven que es reconegués la identitat pròpia de la zona.  El 2010, coincidint amb l’aprovació de la Llei de vegueries, la PVP reclamava la inclusió de la vuitena vegueria per tal de refermar la capacitat de decisió a l’hora de definir les línies estratègiques del territori, gestionar millor els serveis públics i les infraestructures i aconseguir força i sobirania per participar en les decisions de futur del país deixant de ser “un mer receptacle de decisions preses en instàncies foranes”.  Aquesta reclamació ha rebut finalment el suport de JxSí, PSC, CSQP i CUP, que han presentat la proposició de llei que ha de fer una realitat la vegueria del Penedès. Aquesta qüestió arriba al debat final al ple després que el passat juliol els quatre grups rebutgessin les esmenes a la totalitat presentades per PPC i C’s.  A l’espera d’aplicar-se L’agost del 2010 el Parlament va aprovar la Llei de vegueries que regula la doble naturalesa de la vegueria com a divisió territorial en què s’organitzen els serveis de la Generalitat i com a àmbit territorial específic per a l’exercici del govern intermunicipal de cooperació local. La norma establia també el règim jurídic de l’òrgan de govern i administració (els consells de vegueria) i regulava la transició de les diputacions provincials als nous consells de vegueria. Un any més tard, es va aprovar un canvi de la norma que modificava la disposició transitòria primera de la Llei 30/2010 amb l’objectiu d’ajornar la constitució de les vegueries mentre no es modifiqués el marc normatiu aplicable, l’estatal, i establia la continuïtat transitòria de les diputacions provincials fins que no es constituïssin els consells de vegueria. De fet, el text normatiu després de la modificació va incorporar una disposició final que establia que el Govern havia de presentar al Parlament, amb vista a proposar a les Corts Generals espanyoles, les iniciatives legislatives necessàries per tal d’adequar-lo a l’àmbit territorial que determina la llei de vegueries i completar així el desplegament de l’organització territorial català.

Summary: El Parlament inclourà la vegueria del Penedès en la divisió territorial catalana pendent d’aplicar


El grup municipal de Ciutadans de Castell-Platja d'Aro (Baix Empordà) ha denunciat davant de la policia l'aparició d'una sèrie de cartells independentistes enganxats sota els de la població. En concret, al rètol s'hi pot llegir 'Municipi de la República Catalana' amb una senyera a la part inferior. En un escrit a les xarxes socials, el regidor de Ciutadans a la localitat, José Luis Vila, ha explicat que aquest dissabte al migdia han denunciat l'acció a la Policia Local de Platja d'Aro per tal que investigui qui n'ha estat el responsable, i han reclamat que es retirin "immediatament". Els cartells han aparegut a l'entrada de les tres poblacions governades pel mateix ajuntament, Castell d'Aro, Platja d'Aro i S'Agaró, tot i que també s'han pogut veure a d'altres poblacions com La Bisbal d'Empordà.

Summary: Ciutadans denuncia l'aparició de cartells independentistes a Castell d'Aro, Platja d'Aro i S'Agaró


El president de la Generalitat, Quim Torra, ha visitat l'antiga Escola Massana, al barri Gòtic de Barcelona, on fa 43 dies que un col·lectiu d'immigrants es van tancar per denunciar el racisme al qual estan exposats a la ciutat. El President ha celebrat la reunió a porta tancada i segons el col·lectiu "ha posat molt interès" en diversos dels punts que han fet arribar alguns dels membres a Torra. La portaveu del col·lectiu, Marizza Buitrago, ha destacat que han rebut "un 'feedback' positiu", ja que el president de la Generalitat hauria proposat convocar una comissió de seguiment per veure com es resolen les onze peticions que ha fet arribar el col·lectiu antiracista i pels drets dels immigrants. Un dels punts és aconseguir els papers sense necessitat de tenir un contracte laboral o donar la nacionalitat espanyola sense la necessitat de passar un examen. La presència de Torra a la tancada ha provocat una gran expectació entre els membres que s'han fet fotos amb el President. De fet, diversos dels membres que participen en la tancada s'han mostrat "satisfets" pel fet que Quim Torra hagi visitat el moviment en el qual ha estat un dels primers actes oficials del nou president català. De tota manera, una vegada feta la primera trobada, Marizza Buitrago ha destacat que volen "veure resultats". De tota manera, el col·lectiu és conscient que gran part de les competències en matèria d'estrangeria són estatals però consideren que tant l'Ajuntament de Barcelona com la Generalitat de Catalunya tenen marge de maniobra en alguns assumptes i també els demanen que facin pressió en el govern espanyol per tal que canviï la situació. Part de les seves peticions són abolir la llei d'estrangeria, accés universal a la sanitat pública i rebutjar qualsevol tipus de violència racista.

Summary: Torra es reuneix amb el col·lectiu tancat a l'Escola Massana de Barcelona


Jordi Turull, Josep Rull i Raül Romeva ingressaran a Estremera després que el jutge del Tribunal Suprem Pablo Llarena hagi decretat presó preventiva per a ells, per a Carme Forcadell i per a Dolors Bassa. L'expresidenta del Parlament de Catalunya i l'exdiputada ingressaran a la presó de dones d'Alcalá Meco. Turull, Rull i Romeva ingressaran, doncs, a la mateixa presó on hi ha Oriol Junqueras i Joaquim Forn des de fa prop de cinc mesos. Cal recordar que tots tres ja hi havien estat per ordre de l'Audiència Nacional, i que en van sortir sota fiança després que ho decidís així el mateix jutge que ara ordena el reingrés quan la causa es va elevar al Tribunal Suprem. Bassa i Forcadell també havien estat a la presó on ara tornaran. Bassa hi havia estat el mateix temps que Turull, Rull i Romeva. Forcadell hi va estar una nit, el temps que la seva defensa va necessitar per dipositar la fiança que Llarena li va imposar per esquivar la privació de llibertat.

Summary: Turull, Rull i Romeva ingressaran a la presó d'Estremera i Forcadell i Bassa a la d'Alcalá Meco


La Bisbal d'Empordà ha començat a repartir garrafes d'aigua entre els veïns després que la de l'aixeta porti més d'una setmana contaminada per herbicides, i no es pugui fer servir ni per beure ni per cuinar. Es prioritzen els col·lectius més vulnerables, com la gent gran que viu sola i els desafavorits, a través de Càritas i la Creu Roja. Però tots els veïns que ho vulguin, donant en seu DNI, tenen dret a tres garrafes d'aigua de 8 litres. Mentrestant, l'Ajuntament treballa per solucionar –ni que sigui de manera provisional- la contaminació de la xarxa. L'alcalde, Lluís Sais, explica que s'estan fent venir filtres de carbó actiu des de Bèlgica, que es posaran a la sortida del dipòsit, i que permetran reduir els herbicides. Es preveu que triguin uns deu dies en arribar. Mentrestant, els ciutadans passen com poden la situació. Ja fa més d'una setmana que l'aigua de la Bisbal està contaminada per l'excés de dos herbicides. L'Ajuntament intenta buscar solucions, encara que de moment només siguin d'urgència, i mentrestant ha començat a repartir garrafes d'aigua entre els veïns. Els repartiments es fan dilluns, dimecres i divendres i hi participen Càritas, la Creu Roja i Protecció Civil. Es prioritzen els col·lectius més vulnerables, com la gent gran que viu sola (a alguns, se'ls porta a domicili) i també els més desafavorits. Allò que es vol és garantir que els adults tinguin 2 litres d'aigua per dia, i els infants un i mig. Per això, com a barem, es reparteixen tres garrafes d'aigua de 8 litres a cada habitatge. A hores d'ara, mitjançant aquest sistema, s'atenen cap a uns 450 veïns de la Bisbal. El cap de Protecció Civil, Joan Antoni Ajenjo, explica que cada dia que hi ha repartiment el consistori "proporciona els palets amb garrafes d'aigua" a les entitats.  A l'hora de repartir l'aigua, se segueix el llistat que tenen tant Creu Roja com Càritas. De totes maneres, però, tots aquells bisbalencs que ho vulguin també en poden recollir, donant el DNI perquè se'ls inclogui al llistat (i així, dur un recompte per evitar duplicitats).  Aquest és, per exemple, el cas de l'Aida López, que avui ha anat amb un carretó de la compra a recollir les seves garrafes. "Tinc un nen petit i he de fer servir molta aigua, tot el dia he de carregar garrafes amunt i avall; encara sort que ens podem dutxar, però de moment no ens solucionen massa res", es lamentava a les portes de les Escoles Velles, on avui es fa el repartiment. Filtres de carbó als dipòsits Mentrestant, l'Ajuntament busca solucions, L'alcalde de la Bisbal, Lluís Sais, explica que tot i que l'aigua estigui contaminada, "no es posa en risc la salut". Sí que admet, però, que els nivells de pesticides estan per damunt del nivell que marca la Unió Europea. Ara bé, es troben per sota dels que determina l'Organització Mundial de la Salut (OMS). Com a solució d'urgència, el consistori ja ha decidit posar filtres de carbó actiu al dipòsit d'aigua. Aquests filtres vénen de Bèlgica, els subministra una empresa de Tarragona, el consistori els ha llogat i se'n posaran dos a les sortides del dipòsit, que tractaran 100 metres cúbics per aigua cada hora. D'aquesta manera, l'aigua que va a la xarxa sortirà neta. "Calculem que els tindrem aquí en uns  deu dies; això ens permetrà tenir una solució puntual", ha subratllat Sais. L'alcalde explica, però, que la problemàtica de l'aigua al municipi és endèmica. De fet, l'any 2007, amb l'augment de nitrats al subsòl, es va decidir captar aigua també del pou de Fontanilles per abaixar-ne els nivells. Actualment, la Bisbal i Forallac reben el 75% de l'aigua de la xarxa dels pous del Daró, i el 25% del de Fontanilles (que s'abasteix del Ter).   "Ara, però, nou anys després ens trobem amb què no tenim una solució definitiva i continuem patint problemes amb la qualitat de l'aigua", indica Lluís Sais. Per evitar nous episodis de contaminació, l'Ajuntament proposa fer nous pous, incrementar el cabal que es capta del de Fontanilles i també insta la població a canviar hàbits. Els pesticides, una "contradicció" Lluís Sais, però, també critica que es permeti la venda dels pesticides que han contaminat l'aigua. De fet, ho considera "una contradicció" per part d'Europa. "Salut deixa ben clar que els nivells d'herbicides actuals no posen en risc la salut del ciutadà; una altra cosa, és que l'aigua no sigui apta perquè els criteris marcats per Europa així ho estableixen", concreta. "Ara bé, si aquests criteris es fan partint de la base que aquests productes no han d'estar a l'aigua, com és que se'n permet la venda?", es pregunta Sais. Per últim, l'alcalde diu que l'Ajuntament compensarà el rebut de l'aigua. Tot i que deixa clar que, per a la majoria de la població, la que es fa servir per beure i cuinar no representa "més del 10% del consum". "Ara bé, per a aquells que estiguin acostumats a beure aigua de l'aixeta, perquè no se'n poden pagar d'embotellada, farem una estimació aproximada per compensar la despesa", conclou. Reserves als supermercats Mentrestant, els veïns i negocis passen com poden la situació. Als bars, per exemple, les cafeteres s'omplen amb garrafes. I els supermercats de la Bisbal ja han fet reserves d'aigua per dies. "El cap de setmana passat ens en vam quedar sense i en vam fer venir dos tràilers sencers a principis d'aquesta", explica Sònia Gamero, encarregada del Novavenda de la Bisbal.  N'han arribat a demanar fins a vint carros amb garrafes de 8 litres, que són els que es venen més a lineal. "Hi va haver una mica de caos amb tot plegat; la gent està enfadada i es queixa perquè, a més de comprar aigua, després n'han de pagar el rebut igual", indica l'encarregada. A més, s'ha de tenir en compte que aquests dies el municipi encetarà la seva festa major. "Ara en tenim un estoc bastant gran perquè la gent no es pugui quedar sense, perquè a més estem en plena època de vacances", precisa l'encarregada. "La situació és molt greu i espero que l'arreglin al més aviat possible", explica la Carme Coll, una bisbalenca que precisament ha anat a comprar aigua aquest divendres. "Per exemple, si bulls arròs has de fer servir aigua per cuinar-lo i per escórrer-lo; i també te'n cal d'embotellada per rentar-te les dents o netejar la fruita", indica. "I amb lo cara que és l'aigua, és un pal; esperem que ho arreglin aviat", ha precisat. Avui també és dia de mercat a la Bisbal. I entre els veïns, les converses sobre l'aigua contaminada són recurrents. "Què hem de fer? Comprar-ne, perquè la necessitem", explica un matrimoni, en Robert Blanch i la Montserrat Ventura. Mentrestant, a la Bisbal i a Forallac l'aigua de l'aixeta no es pot fer servir per beure ni per cuinar. Sí per dutxar-se, rentar els plats o la roba i regar les plantes. Entre els dos municipis, hi viuen unes 12.000 persones.

Summary: La Bisbal reparteix garrafes d'aigua als veïns i fa dur filtres especials des de Bèlgica per solucionar la contaminació


El Centre de Cultura Contemporània de Barcelona s'ha situat com la institució cultural catalana més ben valorada per la seva qualitat i innovació, amb especial menció a l'exposició dedicada a Björk, segons ha revelat la Fundació Contemporània en els resultats de l'Observatori de la Cultura, corresponent al 2017. El rànquing de Catalunya el segueixen el Temporada Alta, Sónar, Primavera Sound, MACBA, CaixaForum, MNAC, Teatre Lliure, Fundació Mapfre (Rodin), Mercat dels Flors i la Fundació Vila Casas. Catalunya, en tercera posició entre les comunitats per la seva oferta cultural, ha cedit el segon lloc al País Basc, mentre Madrid segueix al capdavant d'aquest rànquing. A nivell estatal, les exposicions de Picasso al Reina Sofia, la Hispanic Society al Prado i Bill Viola al Guggenheim situen els tres museus, per aquest ordre, al capdavant de la llista de les institucions culturals més ben valorades.  La llista dels deu primers es completa amb el Festival de Sant Sebastià, el Teatre Real, el Museu Thyssen-Bornemisza (Picasso/Lautrec), el nou Centro Botí, de Santander que irromp en el setè lloc, CaixaForum (destacant la mostra de Warhol) i els festivals PHotoEspaña i Temporada Alta. A Catalunya, el CCCB també ha estat una de les 17 insígnies corresponents a cadascuna de les comunitats autònomes que ofereix l'Observatori de la Cultura. Entre les comunitats i ciutats amb millor programació cultural, Catalunya se situa en la tercera posició, per darrere de Madrid i el País Basc. En qualitat i innovació de la seva oferta cultural, Catalunya queda relegada a la tercera posició després de cedir el segon lloc al país Basc. Pel que fa a les ciutats, Madrid, Barcelona i Bilbao –molt a prop de la capital catalana- repeteixen en els tres primers llocs.

Summary: El CCCB se situa com la institució cultural catalana més ben valorada el 2017


El rector de la Universitat Politècnica de Catalunya (UPC), Francesc Torres, considera que, arran de la crisi, el sistema universitari català està ''vivint de renda'' de la feina feta  que l'ha situat a ''la primera divisió'', i per això alerta que si no s'actua ''podem retrocedir 30 anys de cop''. En aquest sentit, Torres creu que el rejoveniment de plantilles és una de les prioritats a abordar, però també la renovació d'equipaments i infraestructures que amb la situació dels darrers anys no s'hi ha incidit. En una entrevista a l'ACN, el rector de la UPC, ha posat de manifest que el Pacte Nacional per a la Societat del Coneixement pot ser una bona eina per pensar ''què volem com a país'' i poder fixar el finançament necessari per aconseguir-ho. Per Torres, el sistema universitari català s'ha mantingut a la primera divisió dels sistemes universitaris i considera que és ''digne d'estudi'' perquè s'ha aconseguit amb una fracció del finançament que tenen altres sistemes similars. El rector de la UPC però, creu que s'està ''vivint de renda'' perquè durant els anys de la crisi no s'ha fet, pràcticament, inversió  i s'han envellit les plantilles i també les infraestructures. Per això creu que és ''urgent'' començar a actuar. En aquest sentit, s'ha mostrat esperançat que el Pacte Nacional per a la Societat del Coneixement pugui començar a oferir solucions al sistema.  Tot i que el Pacte s'acaba d'aprovar, Torres valora que els agents puguin dir quina societat es vol. Considera que Catalunya està ben posicionada, per la universitat i la tradició industrial, però no ''demanar més diners simplement perquè volem més diners''  sinó en funció de ''què volem fer com a país''.  Per Torres, però, cal que qualsevol acció estigui dotada del finançament necessari i en la línia del que demanen tots els rectors, aposta per recuperar els números anteriors a la crisi econòmica, és a dir, els 1.000 MEUR.  Per Torres, el secretari d'Universitats i Recerca, Francesc Xavier Grau, amb qui ha manifestat tenir una bona sintonia, és un dels ''millors experts'' en la universitat i destaca que té un ''plantejament realista''. Millorar l'equitat d'accés als estudis universitaris Més que la rebaixa de les taxes universitàries, Francesc Torres creu que la universitat catalana ha d'abordar el problema de l'equitat, per evitar que els motius econòmics condicionin els estudis universitaris d'alumnes amb talent però amb recursos limitats. Per Torres, la universitat és un dels agents que més ha contribuït a la distribució de la riquesa, tan territorial com de la societat, i considera que cal seguir treballant per què els recursos addicionals que rebi, es dediquin a millorar l'equitat. Defensa que les beques salari són necessàries i aposta per fer un debat ''realista''. Potenciar les vocacions científiques entre adolescents Torres ha reconegut que cal treballar per potenciar les vocacions científiques entre les noies i per això, estan treballant en un programa per donar a conèixer les dones enginyeres, arquitectes o informàtiques entre les adolescents d'entre 12 i 13 anys per a què les incorporin entre els seus referents. Torres creu que recentment ja hi ha hagut un canvi de tendència en la ''sensibilitat'' de tots els agents per revertir la falta de referents i estereotips que s'ha perpetuat a través de la publicitat o el cinema.  Autonomia de les escoles Un dels compromisos que el rector de la UPC va prendre en campanya electoral  era recuperar el caràcter ''federal'' de la universitat. Torres ha explicat que aposta perquè cada escola pugui tenir un projecte acadèmic propi i traslladar recursos per a què es desenvolupi al costat del territori, buscant aliances amb els agents o els ajuntaments del seu entorn. Per Torres, s'ha de fugir d'una formació ''uniforme'' i per això no creu que una universitat ''teledirigida'' sinó en la creació de l'ecosistema que propiciï que l'escola s'animi a tirar endavant iniciatives amb el suport institucional darrera. Adaptar-se als estudiants i a les empreses   Un dels reptes de Torres en el seu mandat, que encara el segon any, és adaptar els estudis als estudiants. Torres admet que la UPC té una taxa de ''no èxit'', sobretot el primer any de carrera, molt gran i considera que cal ajudar-los a tenir una millor adaptació a l'escola. Per Torres no és que no estiguin preparats, sinó que almenys durant el primer any, s'ha de ser ''més flexible''  i hi ha ''camí a fer'' per atendre els alumnes que arriben amb diferències.  Torres també considera que per aquest segon any de mandat, que han pogut tancar amb estabilitat pressupostària, la UPC vol potenciar encara més la relació amb el teixit productiu. Considera que ja s'ha anat fet i que hi ha mesures ''en la bona direcció'', però posarà en marxa noves mesures com per exemple, la configuració de grups d'estudiants interdisciplinaris per abordar reptes proposats per les empreses. Per Torres, cal que la universitat s'acosti al món empresarial encara més.  Menys oferta de graus Torres també s'ha mostrat cautelós amb la creació de graus de 3 anys en el si de la UPC. Considera que aquestes decisions han d'anar conjuntament entre graus i màsters, i vincular-ho en el preu. Per això, creu que no es modificarà la durada dels graus d'enginyeries i de fet, és crític amb el que considera un ''excés d'oferta de graus''. Per Torres, el mercat o el sistema és ''inflacionista'' i al final, totes les universitats han de jugar amb les mateixes regles, però personalment aposta per menys graus de formació bàsica amb una especialització a través del màster.

Summary: El rector de la UPC alerta que si no s'actua en el sistema universitari es pot ''retrocedir 30 anys de cop''


Unió de Pagesos celebra el compromís que ha assumit l'Agència Catalana del Consum (ACC) de posar en marxa l'any vinent una campanya d'inspecció sobre l'etiquetatge de la carn de boví, oví i cabrum, davant "l'alta taxa d'incompliment de la normativa actual", que denuncia el sindicat. Segons Unió de Pagesos, l'ACC ha adoptat aquest acord després de la reunió que els seus màxims responsables han mantingut aquest dilluns amb representants de l'organització agrària. D'aquesta manera, el Pla d'Acció 2020 de l'ens inclourà una atenció específica a l'etiquetatge de la carn i la pesca. Tot i que la normativa comunitària obliga a informar el consumidor sobre el país d'origen d'aquest tipus de carn arreu de la Unió Europea, Unió de Pagesos assegura que "un alt percentatge de comerços segueixen incomplint la condició". Al mateix temps, Unió de Pagesos valora positivament la invitació de l'ACC perquè l'organització agrària sigui present en el pròxim plenari amb les associacions de consumidors de Catalunya per tal de poder-los exposar la importància d'exigir un etiquetatge correcte d'aquests productes.  L'any 2008, Unió de Pagesos ja va exigir a l'ACC que obligués al compliment en el sector boví i, des d'aleshores, "s'han produït diverses campanyes d'inspecció que han fet que la situació hagi millorat considerablement respecte al principi encara que els nivells d'incompliment segueixen essent elevats", segons assenyala l'organització. Pel que fa a la carn d'oví i cabrum, la norma que obliga a la indicació del seu origen és més recent (del 2011) i "no s'aplica en una gran quantitat de productes". Segons informes de la Unió Europea, una de les principals preocupacions dels consumidors és conèixer l'origen de la carn. Cal remarcar que les exigents normatives aplicades a la UE en relació amb la sanitat dels animals, el seu benestar, la seva alimentació i tants altres aspectes, estan molt per damunt de les normatives que s'apliquen a altres països tercers, des d'on s’importa carn d'aquestes espècies, segons Unió de Pagesos. El sindicat defensa que, des d'un punt de vista mediambiental, "no és sostenible consumir carn procedent d'altres llocs del món, no només per la despesa energètica i contaminació que suposa el seu transport, sinó també perquè a Catalunya tenim una producció suficient, produïda de forma sostenible i segura". En el cas de l'oví i el cabrum, "és prou coneguda la qualitat de la nostra carn, molt per damunt de la que procedeix de països tercers o fins i tot d'altres països de la UE", remarca Unió de Pagesos.  L'organització assegura que la "decepció" que genera al consumidor el fet de consumir carn de menor qualitat "afecta negativament en el seu consum", i "només amb un etiquetatge sobre l'origen, es permetria al consumidor poder escollir el producte del país, el qual, a més de tenir unes qualitats organolèptiques i culinàries més elevades, està produïda sota unes majors exigències en molts d'altres aspectes", segons UP. Per al sindicat, aquesta situació comporta "un greuge" per als productors locals que "s'ha traduït en una greu crisi de preus durant els darrers anys que ha dut al tancament de moltes explotacions". Des d'Unió de Pagesos recorden que els sectors oví, boví i cabrum "són activitats econòmiques que es desenvolupen a tot el territori català on una bona part no pot tenir altres alternatives econòmiques" i, per tant, "aquesta activitat sustenta la població rural, i és decisiva per preservar l'equilibri territorial. Però a més, el sindicat posa en valor el paper de l'activitat ramadera en la conservació del medi ambient i del paisatge. "La gestió de les pastures és la principal activitat que permet netejar els boscos i altres superfícies vegetals i, si s'abandona, els incendis i l’erosió acaben destruint el sòl", adverteix l'organització. Davant aquest cotext, Unió de Pagesos reclama la implicació de l'administració catalana i també dels consumidors "per protegir la ramaderia i garantir, d'aquesta manera, la protecció del medi, del sòl i de la població a tot el territori".

Summary: Unió de Pagesos celebra el compromís de Consum de reforçar les inspeccions sobre l'etiquetatge de la carn


Un jove ha mort aquest dilluns mentre esquiava a l'estació de La Molina. L'esquiador es trobava a la zona de Coll de Pal quan per causes que es desconeixen ha caigut i ha mort. Els responsables de l'estació han rebut l'avís de l'accident a les 9:50 hores i ràpidament s'han desplaçat al lloc dels fets els equips d'emergències que ja no han pogut fer res per salvar-li la vida. Els Mossos d'Esquadra, que es trobaven a l'estació, s'han fet càrrec de la investigació. Des de La Molina han lamentat la mort del jove i han dit que es tracta "d'un accident amb un desenllaç fatal".

Summary: Mor un jove després de patir un accident mentre esquiava a l'estació de La Molina


La secretària general d'ERC, Marta Rovira, ha apel·lat a la "responsabilitat" del president de la Generalitat, Quim Torra, perquè faci ús de la facultat de convocar eleccions i no ho deixi "a les mans" del Tribunal Suprem (TS) si acaba sent inhabilitat. En un acte telemàtic de presentació del llibre 'Tornarem a vèncer', Rovira ha dit que Esquerra no vol un Govern "interí" sinó que ha de ser "fort" per resoldre la crisi i que tingui un "programa". "Demanem a tothom que se'ns expliqui com es resolt l'interinatge i la provisionalitat que el país no es mereix.", ha manifestat. La republicana ha dit que l'independentisme ha de trobar una resposta "acordada", que "falten hores" per poder assolir el pacte i que ERC "no s'aixecarà de la taula". De fet, la líder d'Esquerra ha assegurat que la formació no pot deixar de dir "el que pensa". "Si no les convoquem nosaltres de mutu acord, les eleccions seran convocades pel Suprem", ha alertat.  "No fer res i deixar l'agenda política, el tempo i la facultat de convocar eleccions al Suprem, no ens sembla una opció. Proposem respondre políticament i acordar una data electoral per decidir nosaltres quan anem a eleccions", ha insistit.  Per això, Rovira ha dit que l'independentisme ha de poder "superar els debats interns", deixar al marge l'electoralisme i el partidisme i consensuar una estratègia. La secretària general d'ERC ha advertit del que poden suposar sis mesos de Govern "en funcions". Ha parlat d'un lideratge i unes facultats "limitades", un executiu que no pugui impulsar decrets legislatius, sense president i que no pugui "resoldre la crisi". "Volem tot el contrari, un govern fort i cohesionat amb un programa de Govern", ha assegurat.  Ha destacat que ERC prefereix treballar en una nova coalició de Govern enlloc de mirar com s'"aguanta" un govern provisional per gestionar amb "limitacions" els reptes econòmics i socials "brutals".  Finalment, Rovira ha manifestat que la reforma del delicte de sedició no és una "garantia" per solucionar el conflicte polític i ha reclamat l'amnistia.

Summary: Rovira apel·la a la "responsabilitat" de Torra perquè convoqui eleccions i no les deixi "a les mans" del Suprem


Els Mossos d'Esquadra han detingut un jove de 21 anys, veí de l'Hospitalet de Llobregat, acusat d'atropellar mortalment i de forma intencionada un altre home de 34 anys després d'una baralla en aquesta ciutat. La detenció va ser el 23 de juny però els fets van passar sobre les tres de a matinada del 19 de juny, després d'una batussa que va tenir lloc al costat del Parc de les Planes al barri de la Florida de l'Hospitalet de Llobregat. El dia 25 de juny l'arrestat va passar a disposició judicial i el jutge en va decretar l'ingrés a presó.   El dia dels fets,  diversos testimonis van explicar als Mossos que un noi n'havia atropellat mortalment un altre de manera intencionada, de 34 anys i de nacionalitat boliviana, després de la baralla. Els agents van constatar que encara hi havia el vehicle al lloc dels fets i que l'autor de l'atropellament, i d'altres persones que havien participat en la batussa, havien fugit a peu de la zona. Els investigadors van escorcollar el vehicle i hi van trobar una motxilla, que els va conduir a treballar amb una primera hipòtesi al voltant de l'autoria dels fets. Les gestions posterior d'investigació, a partir de testimonis i de treballar amb l'entorn de la persona investigada, en van possibilitar la identificació.   Els dies posteriors els policies van estrènyer el cercle sobre l'autor dels fets, que s'havia ocultat amb l'ànim d’aconseguir eludir l'acció policial. Finalment, a la vista de la impossibilitat d'evitar una imminent detenció, el passat 23 de juny al migdia l'autor dels fets va acudir voluntàriament per entregar-se a la comissaria de l'Hospitalet.

Summary: Presó per l'acusat d'atropellar mortalment i de forma intencionada un home a l'Hospitalet de Llobregat


Balaguer torna a fer d'altaveu de teràpies naturals i alternatives a la 9a Fira d'Alimentació i Salut, que enguany posa l'accent en els nadons i els infants, amb un recull de conferències i un espai propi dedicat als més petits de la casa. És la principal novetat d'una fira que no esquiva la polèmica. I és que el certamen vol ser també un espai de debat sobre l'actual model sanitari difonent les propietats del cànnabis, l'estèvia o l'ús del clorit de sodi per tractar l'autisme. A banda d'un ampli programa de conferències, presentacions i taules rodones, el pavelló Inpacsa de Balaguer acull també un 'mercat de la terra' amb un centenar d'expositors de productes ecològics i de proximitat que organitzen tallers i degustacions. La Fira d'Alimentació i Salut, organitzada per l'associació Slow Food i la Dolça Revolució, té un públic fidel que ronda les 6.000 persones. Visitants que arriben tant de Catalunya com de diferents punts de l'estat i que omplen els hotels de la capital de la Noguera, segons els organitzadors. L'entrada val 4 euros. La salut infantil i els nadons són protagonistes amb un espai propi de tallers i jocs per als més petits i també amb conferències sobre part natural i conscient, sistemes per portar els nadons o amb teràpies alternatives no exemptes de polèmica que s'apliquen sobretot a nens que pateixen autisme. És el cas de l'ús del clorit de sodi (MMS), un tractament no reconegut per l'OMS que s'ha donat a conèixer en una taula rodona amb els especialistes Manuel Cátedra, Gregorio Placeres i Enric Cerqueda. Aquest darrer ha estat denunciat per fer servir aquest producte químic i per això la Dolça Revolució també ha volgut mostrar amb aquest acte la seva solidaritat amb Cerqueda. Càtedra ha explicat el descobriment que fa una dècada va fer Jim Humble en relació amb el clorit de sodi i les seves propietats per ajudar a curar des de la malària a l'autisme sense efectes secundaris. Gregorio Placeres és químic i ha explicat que  des del centre que dirigeix a Ohio està tractant des de fa un any i mig 460 infants a tot el món que pateixen autisme. Ho fa a través de l'MMS i també de la mel amb canyella. Assegura que els resultats són molt bons i que en un any se n'han recuperat 30. Tot i això, reconeix que és un medicament "orfe" fins i tot considerat il·legal als Estats Units, però "els pares no poden esperar 20 anys que el reconegui l'autoritat mèdica internacional quan es demostra que funciona". Per la seva banda, Cerqueda ha assegurat que, malgrat la denúncia, no renunciarà a continuar fent difusió d'una substància que assegura que pot ser molt beneficiosa per a la salut de les persones "d'una manera còmoda i barata". Suport a l'activista Josep Pàmies, impulsor de la fira Demà diumenge a dos quarts de quatre de la tarda el doctor Joan Parés parlarà de sis anys d'experiència en teràpia cannàbica amb malalts de càncer, epilèpsia o esclerosi múltiple. També durant la conferència es farà un acte explícit de suport a l'horticultor de Balaguer Josep Pàmies, membre de la Dolça Revolució i organitzador de la fira, per a qui la fiscalia demana dos anys de presó i una multa de 16.000 euros precisament per cultivar marihuana amb finalitats terapèutiques. Fa dos anys li van trobar més de 70 plantes en una de les seves finques. Des de la Dolça Revolució i a través de la campanya 'Cap planta és il·legal' exigeixen la legalització de la marihuana per a ús terapèutic i l'absolució de Pàmies.  Aquest dissabte Josep Pàmies ha participat a la inauguració del certamen i ja ha rebut mostres de suport de molts dels visitants. L'activista ha assegurat que un dels objectius de la fira no és només difondre les teràpies alternatives sinó lluitar perquè s'incorporin al sistema públic de salut, ja que "actualment només s'utilitzen a la privada i només se'n poden beneficiar els qui tenen diners". "No renunciem a la medicina clàssica però se n'està fent un abús que provoca més danys que beneficis", afirma, i per això insisteix que "cal compaginar totes les medicines com ja es fa a Suïssa, a Nicaragua o fins i tot a Alemanya, no sé per què aquí hem de ser diferents". D'altra banda, Pàmies ha assegurat que no l'espanta anar a la presó i que continuarà plantant marihuana amb finalitats terapèutiques. Conferenciants reconeguts D'altra banda, aquest dissabte a la tarda la fira comptarà amb un conferenciant ben conegut, el cantant del grup Jarabe de Palo Pau Donés, que relatarà com ha afectat la seva vida la irrupció del càncer. Aquest diumenge l'actor Xavier Bertran, conegut pel personatge de 'Lo Cartanyà', presentarà el seu llibre 'Menjar, riure i viure' i la de la periodista Montse Armengou abordarà el rerefons del reportatge 'Pastilla busca malaltia' emès al 'Sense Ficció' de TV3. A la fira també s'han programat sessions sobre com prevenir i revertir les malalties cròniques, l'ús de plantes en la medicina mil·lenària tibetana, les propietats de l'aigua de mar o l''Ho’oponopono', un mètode d'auto-sanació basat en la pràctica del perdó originari de les illes de Hawaii. Una de les primeres conferències d'aquest dissabte ha estat la del doctor Rafael Méndez posant de manifest la importància d'una bona digestió pel benestar físic i emocional de les persones. El coordinador de la fira, Joan Feliu, ha afirmat que el gruix de les conferències té com a objectiu "reivindicar un altre tipus de salut, no només delegar-la als metges sinó que tots ens fem càrrec de la nostra salut". Pet tant, defensa que el certamen és "un referent i un punt de trobada de tots aquells que creiem que no tot es cura amb medicaments sinó que hi ha altres coses". Paral·lelament, els mateixos expositors del Mercat de la Terra són els que porten a terme bona part dels tallers i degustacions i expliquen les tècniques i secrets de l'elaboració dels seus productes. "Es tracta de crear un vincle directe entre els productors i els clients", ha dit Feliu. Durant tot el cap de setmana hi haurà degustacions guiades, on els productors explicaran de primera mà com estan elaborats els seus productes i com s'han de menjar per extreure'n totes les qualitats. Aquest dissabte hi ha sessions dedicades als vins, les cerveses artesanes, la xocolata o la cuina del formatge.


Els usuaris fan llargues cues a les instal·lacions del Prat i també fan sentir les seves queixes a través de les xarxes socials ACN Barcelona.-Els usuaris de Vueling que aquest divendres han d'agafar un vol amb origen o destí a l'Aeroport del Prat pateixen una nova jornada de retards i cancel·lacions coincidint amb el primer dia de juliol i la primera gran 'operació sortida' de les vacances d'estiu. L'aerolínia ja fa dies que suma incidències en els seus vols, que Vueling va atribuir inicialment a la vaga de controladors de França, tot i que la resta de companyies que també havien de sobrevolar l'espai aeri francès van operar amb aparent normalitat. Els clients afectats també han fet sentir les seves queixes pels retards i cancel·lacions i pel servei al client de Vueling a través de les xarxes socials. Alguns dels destins afectats han estat els vols amb sortida o arribada a Màlaga, Paris, Brussel·les, Astúries, Madrid, Eivissa i Palma, entre d'altres. Fonts d'Aena han explicat a l'ACN que els usuaris han de tractar aquestes incidències directament amb la companyia a través dels mostradors però que estan "pendents" de les llargues cues que s'estan originant a les instal·lacions de l'Aeroport del Prat, que, de moment, s'estan fent amb ordre, segons han afegit. Dimarts passat, l'Agència Catalana de Consum (ACC) ja va demanar a Vueling que oferís explicacions per les nombroses queixes dels usuaris pels retards i cancel·lacions que opera l'aerolínia des de l'Aeroport del Prat. En concret, va requerir a la companyia quines vols i per quines raons estan patint problemes en els darrers dies, tot i que l'aerolínia els ha atribuït ala vaga de controladors francesos.

Summary: Nova jornada de retards i cancel·lacions de Vueling a l'Aeroport de Barcelona


Els infants menors de dos anys són els que tenen més risc de patir formes greus de grip, i que poden arribar a ocasionar la mort, segons un estudi de la Universitat de Barcelona (UB) i del CIBER d’Epidemiologia i Salut Pública (Institut de Salut Carlos III). Els investigadors han estudiat les característiques clíniques i epidemiològiques dels pacients de 0 a 17 anys hospitalitzats a Catalunya per formes greus de la grip durant el període 2010-2016, Dels 291 casos de menors analitzats, el 79,4% van ser causats pel virus de la grip A i el 20,6%, pel virus de la B. La majoria (56,7%) dels casos estudiats corresponia a pacients amb menys de dos anys, i el 24,4%, a nadons de menys d’un any. La complicació més freqüent (62%) va ser la pneumònia. Van requerir ingrés en una unitat de vigilància intensiva el 21,3 % de pacients, la majoria d’ells (54,8 %) menors de dos anys. Les tres defuncions detectades en aquest període van ser pel virus A de la grip. L’estudi, publicat a la revista 'Scientific Reports', conclou que cal reforçar la vigilància en la població infantil per conèixer millor l'impacte real de la malaltia i vacunar els nens que tenen condicions de risc pel fet de presentar certes malalties que predisposen a complicacions. Aquest grup ha fet tres treballs sobre la grip. També han analitzat la vigilància epidemiològica de la grip a Catalunya i els casos detectats en la infància i l'adolescència. Els resultats mostren que la definició clínica de grip de l’OMS, basada en la febre i la tos, és més útil que altres definicions per detectar casos realment causats pel virus de la grip.

Summary: Els infants menors de dos anys són els que tenen més risc de patir formes greus de grip, segons un estudi


L'Ajuntament d'Olot i els marxants del mercat setmanal del municipi han acordat que a partir de l'1 de gener de 2020 cap parada podrà utilitzar bosses de plàstic i en el seu lloc es substituiran per bosses compostables. La comissió del mercat ja ha informat favorablement del canvi i en el proper plenari municipal s'haurà d'aprovar per majoria. Es calcula que amb aquesta mesura es deixaran de repartir 400.000 bosses de plàstic anuals. Aquesta mesura arriba després de realitzar una prova pilot, pionera a tot Catalunya, en què catorze parades (deu de fruita i verdura, dues de fruits secs i dues més de planter) ja donaven als seus clients bosses compostables. A partir de l'any vinent, però, hauran d'implantar-ho tots els marxants que venen en el mercat setmanal. El mercat setmanal d'Olot serà un espai més sostenible a partir de l'1 de gener de 2020, quan els marxants deixin de donar bosses de plàstic als seus clients i en reparteixin de compostables. L'Ajuntament i el conjunt de paradistes han acordat prohibir-ne el seu ús per tal de minimitzar la presència de bosses. Segons ha calculat el govern local, aquesta mesura comportarà que es deixin de repartir 400.000 bosses de plàstic a l'any. De moment, la comissió del mercat setmanal ja n'ha informat favorablement i ara el proper plenari municipal haurà d'aprovar per majoria el canvi del reglament del mercat. A més, l'Ajuntament d'Olot també està treballant amb els placers del Mercat d'Olot per implementar aquesta mesura. La prohibició de les bosses de plàstic arriba després d'una prova pilot pionera a Catalunya. El mes de maig catorze parades del mercat setmanal (deu de fruita i verdura, dues de fruits secs i dues més de planter) ja van substituir les bosses de plàstic habituals per unes de compostables. En total van repartir 36.000 bosses de diferents mides amb l'eslògan 'A Olot, botigues a prop'. Aquesta acció forma part del pla de millora del mercat d’Olot acordades des de l’Ajuntament amb els marxants. S’afegeix a les iniciades l’any passat coincidint amb el retorn de les parades al Firal en relació a la neteja i selecció de residus, amb la nova imatge dels punts de venda aprofitant la tornada de les 48 parades d’alimentació i planter al Passeig d’en Blay, després de les obres de remodelació.  Amb la millora de l’espai físic urbà destinat al mercat es van agrupar les parades per producte de venda, es va eliminar la presència de vehicles estacionats al passeig (facilitant-ne l’aparcament en zones properes) i es van deixar zones de pas entre línies de parades per facilitar la circulació dels compradors per tot el mercat.

Summary: Olot prohibeix les bosses de plàstic en el mercat setmanal a partir del gener de 2020


El líder del PPC, Xavier García Albiol, ha demanat una reunió amb el president de la Generalitat, Carles Puigdemont, per abans del 16 d'agost amb l'objectiu d'aturar la llei del referèndum. En una roda de premsa des de la seu del partit, aquest dimecres al migdia, Albiol ha explicat que vol convèncer el cap del Govern perquè "reflexioni" i no autoritzi que la Mesa del Parlament pugui tramitar -previsiblement el 16 d'agost- la norma que ha de donar cobertura legal a l'1-O. A més, el líder del PPC ha assegurat que no li faria "cap tipus de pena" que el Tribunal Constitucional (TC) inhabilités Puigdemont. Sobre la petició de la reunió amb el president, Albiol ha subratllat que li dirà que, si es tramita la llei del referèndum, es crearà una situació "sense precedents a Europa", i que això comportarà "conseqüències polítiques, jurídiques, socials i també personals". "Si Mahoma no va a la muntanya, la muntanya anirà a Mahoma", ha deixat anar el cap de files del PPC per explicar l'actitud de Puigdemont. Segons ha insistit, Albiol li donarà al president un "missatge per demanar sentit comú", i li transmetrà que "a Catalunya no hi haurà una doble legalitat en cap moment" perquè les institucions espanyoles "no permetran que es tramiti" la norma de l'1-O. Tot i això, Albiol ha admès que té "poqueta esperança" que Puigdemont "entri en raó", perquè "els precedents d'ell i del Govern sobre actuacions amb seny i equilibri no s'estan produint darrerament". En síntesi, el president parlamentari del PPC ha conclòs que està "disposat a parlar de tot el que estigui dins la legalitat". Els "fanàtics" de l'ANC i Òmnium D'altra banda, Albiol ha valorat el fet que Òmnium hagi demanat als seus socis que dupliquin la quota anual de cara a l'1-O. "Les propostes de l'ANC i Òmnium demostren que estem davant de dues entitats de fanàtics i de radicals que atien el Govern cap al precipici". "No ens sorprèn cap proposta desbaratada de les entitats, perquè són de fanàtics que no veuen un pam més enllà del seu nas. Són fanàtics i radicals", ha reiterat.

Summary: Albiol vol reunir-se amb Puigdemont abans del 16 d'agost per aturar la llei del referèndum


Els treballadors de l'Hospital Parc Taulí de Sabadell han anunciat que allargar les protestes per exigir el cobrament de les pagues extres endarrerides des del 2012 ja que després d'un mes de mobilitzacions diàries no han aconseguit el compromís per escrit de la direcció sobre quan rebran aquests diners. Aquest dilluns s'han reunit per vint-i-novena vegada aquest febrer al hall de l'hospital des d'on han reclamat un compromís escrit pel cobrament però aquest cop han fet també una cassolada fins a l'edifici de la Salut, on estan els despatxos de la direcció del centre. El president del comitè d'empresa, Jorge Serrano, ha lamentat que la resposta de la direcció a les protestes ha estat "la de sempre": "dir que no arriba cap paper signat des de la Generalitat dient que poden pagar". Els treballadors estan pendent de cobrar un 76% de la paga de Nadal del 2012, un 23% de la del 2013 i un 32,5% de la del 2014. Els treballadors s'han concentrat al hall de l'hospital on la lluita és ben visible a través de pancartes i els papers del compte enrere per exigir el compromís per escrit pel cobrament que van iniciar l'1 de febrer. Posteriorment, una cinquantena de facultatius han fet una cassolada fins a l'edifici de la Salut, on han llegit un manifest i han tornat a entregar la petició per escrit a la direcció explicant la seva reivindicació. Serrano ha lamentat que en aquest mes s'ha produït alguna trobada amb la direcció però que eren reunions ordinàries i que en les mateixes no s'han aconseguit avenços en la matèria. "La resposta sempre és la mateixa, que no hi ha paper i que no poden pagar perquè sortiria del pressupost", ha dit. A més, ha denunciat que tampoc saben si cobraran la paga del 2012 com ho faran els funcionaris ni si se'ls aplicarà l'1% d'augment del sou anunciat per la Generalitat.  El president del comitè d'empresa ha explicat que després d'un mes de mobilitzacions diàries ara començaran "un pla B" en el que les mobilitzacions seran setmanals ja que ha reconegut que "és difícil" mantenir una mobilització cada dia. Aquestes noves protestes seran de tot tipus i la primera serà una paella popular el proper dimecres. "Seguirem reivindicant el que és nostre perquè ho hem treballat", ha sentenciat.

Summary: Els treballadors del Taulí mantenen el pols amb la direcció i allarguen les protestes per cobrar les pagues endarrerides


La presidenta de GVC Gaesco, Maria Àngels Vallvé, ha assegurat aquest dijous que és "complicat" que la Generalitat torni a emetre deute als mercats financers sense que el Ministeri d'Hisenda canviï l'actual model de finançament. "Els mercats financers el que fan és, abans d'invertir, veure qui demana el préstec. Qui demana el préstec en aquest cas [la Generalitat] està molt endeutat. Els seus ingressos financers estan molt per sota del seu deute. Necessita per suposat un nou acord de finançament", ha raonat Vallvé en el marc de la darrera sessió del 3er Congrés d'Economia i Empresa organitzat pel Col·legi d'Economistes. (Aquest teletip substitueix el de les 15.22h, en el qual s'atribuïen les declaracions, per error, a la directora general d'Anàlisi Econòmica de la Generalitat, Natàlia Mas) La presidenta de GVC Gaesco ha afegit que "en el moment en què la diferència entre el deute i els ingressos financers s'equilibri, s'apujarà el ràting" de Catalunya i la Generalitat podrà tornar a finançar-se als mercats.  Vallvé ha recordat que en la nota que posen les agències de qualificació creditícia hi ha una part de valoració econòmica i una altra part de futur, "que en aquest cas és política".  Durant l'any passat, diversos membres de la conselleria d'Economia van mostrar voluntat perquè la Generalitat tornés a finançar-se als mercats. A tall d'exemple, el secretari d'Economia, Pere Aragonès, afirmava a l'agència nord-americana Bloomberg l'abril del 2017 que el Govern s'estava preparant per tornar a emetre deute i que Catalunya seria present als mercats "els pròxims mesos i especialment els pròxims anys".

Summary: ANUL·LA L'ANTERIOR:La presidenta de GVC Gaesco veu "complicat" que la Generalitat torni als mercats sense un nou finançament


El conseller d'Interior està citat a declarar al TSJC per haver instat els alcaldes a donar suport a l'1-O ACN Barcelona.-El conseller d'Interior, Miquel Buch, assegura poques hores abans d'anar al Tribunal Superior de Justícia de Catalunya (TSJC) que el judici que més el preocupa és el del seus fills i els seus nets. "Vull mirar-los als ulls i dir-los que vam fer tot possible per la llibertat de Catalunya", ha afirmat a través del seu compte de Twitter. Buch està citat a les 11 h. al TSJC per declarar com a investigat, juntament amb Neus Lloveras, per desobediència per haver instat els alcaldes a donar suport al referèndum de l'1-O com a president de l'Associació Catalana de Municipis (ACM). Està previst que el Govern en ple i les entitats municipalistes els acompanyin.

Summary: Buch: "El judici que més em preocupa és el dels meus fills i els meus nets"


Caps de cartell del Primavera Sound 2016, juntament amb Radiohead i Sigur Ros, els nord americans LCD Soundsystem han dut la primera jornada del festival al seu clímax. Després de cinc anys de pausa, un dels grups més influents del rock electrònic de la primera dècada del S.XX ha tornat als escenaris aquest 2016. L’ocasió de tornar a veure James Murphy amb la banda que el va donar a conèixer ha despertat no poca expectació a la immensa esplanada on s’aixequen els dos grans escenaris del festival. Abans havia estat el torn de Tame Impala, que si fa tres edicions van posar a prova la condició de moment, avui han tornat a convèncer amb els aires renovats del seu darrer disc, ‘Currents’ (2015).    Milers d’assistents s’han aplegat per rememorar i ballar els vells èxits d’LCD Soundsystem, però també per descobrir algunes peces escollides del nou disc del grup, que han anunciat per aquest mateix any. Ha estat el zenit de la nit de dijous més multitudinària que ha registrat mai el Primavera Sound, amb uns 55.000 espectadors, segons els organitzadors.  James Murphy ha aparcat enguany la seva carrera en solitari per tornar a reunir el grup, segons ha explicat el músic, no per nostàlgia sinó per una colla de noves cançons que li demanaven ser interpretades amb el seu antic conjunt.   En tot cas, no han obviat part del repertori que els ha convertit en una referència del rock electrònic, o de l’electrònica rock, segons es prefereixi. ‘Daft Punk is playing at my house’, ‘I can change’ o ‘Someone  great’, entre altres, han format part del repertori. El públic ho ha agraït, entregat com estava al ritme que han desplegat els de James Murphy, en un concert que ha arrancat a la una passades de la matinada.  Tame Impala havien precedit els nord americans, a l’escenari situat a l’altre extrem de l’esplanada destinada a acollir els concerts més massius. No ha estat una nit rodona per als australians, que han patit una interrupció de deu minuts per una apagada elèctrica al seu escenari. Però la legió que seguia l’actuació ha semblat perdonar-los-ho seguint amb el mateix entusiasme el tram final del concert, després de la represa.  El quintet ja va actuar al Primavera Sound 2013, aleshores amb una aura de grup del moment, propulsats pel seu segon disc, ‘Lonerism’ (2012). La seva visita, enguany, ve precedida per la publicació de ‘Currents’ (2015), un nou àlbum que tendeix més a l’electrònica i el pop, sense abandonar del tot la psicodèlia.  El hip hop de Vince Staples, el cineasta i músic John Carpenter o l’experimentació instrumental de Battles, han estat altres destacats de la nit, que culminarà com sempre amb la quota d’oferta de música electrònica.

Summary: El retorn d’LCD Soundsystem corona la primera nit del Primavera Sound 2016


La mostra CurtÀneu ha tornat per segon any consecutiu a les Valls d'Àneu (Pallars Sobirà) per apropar el cinema a les zones rurals allunyades de grans sales. Amb aquest objectiu, des d'aquest divendres fins al diumenge 26, es projectaran de manera gratuïta, una cinquantena de curtmetratges. La temàtica és molt diversa; ficció, animació, documentals, esportius o de natura. Ramon Alero, director del CurtÀneu, ha destacat dels curtmetratges que ''són molt potents'' i ''arribats de diversos països i que s'han pogut veure en els millors festivals del món''. Totes les sessions del CurtÀneu són gratuïtes i compten amb mitja dotzena de curtmetratges cada sessió. La mostra compta amb la col·laboració de festivals importants com el Filmets Badalona Film Festival, El BCN Sports Film Festival, el festival Mostremp, el Festival de Menorca i el festival FICMA, Festival Internacional de Cinema de Medi Ambient que es fa a Barcelona. També destaca la col·laboració amb Andorra Kids Film Festival que ha preparat una magnífica sessió familiar que tindrà lloc el diumenge a les 12.00 hores. La mostra CurtÀneu va adreçada principalment a la gent que viu tot l'any al territori però també al visitant que arriba al Pallars per gaudir de l'entorn. Alero ha explicat que en un futur els agradaria poder comptar amb més producció local. D'aquí la sessió que s'ha realitzat aquest divendres a l'escola La Closa i a l'institut SES Morelló d'Esterri d'Àneu amb l'objectiu de fomentar el cinema des de l'escola i l'institut. L'Institut presenta en aquesta segona edició un curt de ficció que van rodar els alumnes de 4t d'ESO durant el curs 2016-2017 dins de l'assignatura d'informàtica. L'any passat van passar pel CurtÀneu unes 500 persones i 200 escolars i l'objectiu d'aquest any és igualar aquestes xifres.

Summary: La mostra CurtÀneu torna a les Valls d'Àneu amb l'objectiu d'apropar el cinema a les zones rurals


Dues persones han mort i tres més han hagut de ser ingressades com a conseqüència d'un brot de legionel·losi a Llinars del Vallès (Vallès Oriental), segona ha informat el Departament de Salut. L’Agència de Salut Pública de Catalunya, conjuntament amb l’Ajuntament de Llinars del Vallès, està investigant l'origen d'aquest brot de legionel·losi que s’ha produït els darrers dies al municipi de Llinars del Vallès. Les víctimes són dues persones d’edat avançada i amb patologia de base prèvia greu. Els afectats són tres homes i dues dones, la majoria d’edat avançada, i van iniciar símptomes entre el 15 i el 28 d’octubre.  Segons ha indicat el Departament de Salut, tant la investigació ambiental com l’epidemiològica es van iniciar el mateix dia de la notificació dels malalts. Es va recollir la informació clínica i epidemiològica necessària per delimitar on s’han pogut contagiar els malalts i es van inspeccionar les instal·lacions de risc, com instal·lacions industrials de torres de refrigeració d’aigua, i recollida de mostres d’aigua d’aquestes instal·lacions per analitzar.   Així mateix, s’ha ordenat netejar i desinfectar els circuits implicats en la investigació dels quals s’han recollit mostres, a l'espera d'obtenir resultats analítics que orientin sobre l’origen del brot.   Paral·lelament, l’Ajuntament ha deixat sense activitat elements que faciliten l’aspersió important d’aigua, com fonts ornamentals, regs i vehicles de neteja viària.   Segons el Departament, a data d’avui no es pot descartar que puguin aparèixer més afectats en els propers dies, ja que el període d’incubació de la malaltia pot ser fins a catorze dies.   Des de l’Agència Pública de Salut es continua amb la investigació del brot i s’han reforçat tant les activitats de vigilància epidemiològica com d’investigació ambiental, i s’ha informat a tots els centres sanitaris de la zona, mentre es resta a l’espera dels resultats de les analítiques practicades a les instal·lacions amb possible implicació. La legionel·losi es contagia per inhalació d’aigua polvoritzada o aerosols, i no es transmet d’una persona a una altra. Les persones que tenen més risc són les fumadores, les que pateixen malalties cròniques que afectin al sistema immunitari, i les d’edat avançada.

Summary: Dues persones mortes i tres ingressades per un brot de legionel·losi a Llinars del Vallès


La Federació Sindical de CGT Ensenyament ha emès una queixa al Síndic de Gregues contra Viaró Global School, de Sant Cugat del Vallès, perquè considera que fa discriminació de gènere amb la contractació de personal. En un comunicat, el sindicat assegura que en l'apartat del web on es definia el caràcter propi de l'escola, s'hi especificava que els professors de Viaró ''seran sempre homes, excepte en l'etapa d'educació infantil''. Des del sindicat, s'argumenta que aquests criteris de contractació de personal constitueixen un cas de discriminació en l'accés a l'ocupació de raó de sexe . Viaró és una escola de l'Opus Dei, que segrega per sexes i manté el concert amb el Departament d'Ensenyament. Aquest dimarts, l'apartat del web de l'escola que segons la CGT denuncia aquesta presumpta discriminació de gènere en la contractació no està disponible. Des de CGT s'alerta que mantenir la subvenció a aquestes escoles implica incomplir la moció aprovada al parlament el 20 d'abril de 2016, en què obliga a rescindir els contractes amb aquestes escoles, que imposen, manté el sindicat, "un ideari religiós, homòfob i classista". El sindicat també es queixa que el Departament fa ''cas omís'' de les advertències que el Síndic de Greuges ha inclòs en els seus informes sobre la segregació escolar a Catalunya.

Summary: La CGT denuncia que l'Escola Viaró discrimina les dones a l'hora de contractar el personal


El PP ha presentat un escrit a la fiscalia demanant que actuï per un suposat “incompliment de les instruccions judicials” per part dels presos independentistes en fer-se vídeos i fotografies durant la constitució del Congrés i el dia previ, en recollir les credencials, tot i la prohibició per fer rodes de premsa de campanya. Durant una visita a Barcelona, el líder del PP a l’Estat, Pablo Casado, també ha posat en dubte que els independentistes siguin parlamentaris de ple dret perquè les fórmules de promesa del càrrec que van utilitzar –per la República Catalana, com a pres polític i per l’1 d’octubre- no són vàlides i per no haurien passat de ser diputats electes. De fet, fonts del partit han informat que el mateix dia de la constitució de les Corts ja van presentar un escrit a la Mesa per revisar un a un els juraments fets per veure si són vàlids. Tot i això, el líder del PP ja avança que, en el cas dels presos, haurien de ser suspesos amb immediatesa.

Summary: El PP demana a la Fiscalia que actuï contra els diputats presos per gravar vídeos al Congrés


Els Mossos d’Esquadra han denunciat penalment dues persones i han comissat 644 peces de roba falsificada que volien vendre al mercat setmanal de Sant Pere Pescador (Alt Empordà). Els agents van enxampar els infractors i la roba durant un dispositiu especial per prevenir possibles delictes contra la propietat industrial arran de les queixes de diverses marques comercials per la presència de productes falsificats en aquest mercat. El passat 20 de juliol al matí, els policies es van col·locar a l’accés del mercat i amb l’ajuda de dos pèrits de marques van anar controlant totes les furgonetes que hi accedien. Va ser llavors quan van detectar dos vehicles que portaven 644 peces de roba falsificada. En concret, 209 polos, 211 samarretes, tres camises, 143 banyadors, deu pantalons i 68 calçotets. Els denunciats hauran de comparèixer al Jutjat d’Instrucció en funcions de guàrdia de Figueres quan siguin requerits. Des del cos policial afirmen que van decidir arrencar un dispositiu policial especial per prevenir possibles delictes contra la propietat industrial a Sant Pere Pescador després de rebre queixes de diverses marques comercials denunciant que es venien productes falsificats en el mercat setmanal d’aquesta població de l’Alt Empordà.  L’operatiu es va dur a terme el matí del 20 de juliol, a l’accés del mercat setmanal de la vila. A primera hora del matí i amb l’ajuda de dos pèrits de marques, els policies van controlar les furgonetes que accedien al mercat i van detectar dos vehicles que portaven material falsificat. En total transportaven 644 peces de roba falsificada.

Summary: Denuncien dos persones i comissen 644 peces de roba falsificada a Sant Pere Pescador


Josep Ramon Bosch està acusat d'utilitzar perfil fals de Facebook amb el nom de 'Fèlix de Sant Serní de Tavèrnoles' ACN Manresa.-El jutjat d'instrucció número 3 de Manresa ha citat a declarar l'expresident de Societat Civil Catalana Josep Ramon Bosch com a presumpte autor d'un delicte d'amenaces a diverses personalitats favorables al dret a decidir amb el perfil fals de Facebook de 'Fèlix de Sant Serní de Tavèrnoles', segons ha informat aquest divendres l'associació Drets. Bosch haurà de declarar el pròxim 20 de gener del 2016. L'entitat va interposar una querella contra Bosch el passat 16 de setembre després de certificar que es trobava darrera el perfil fals, amb el qual va amenaçar, entre d'altres, Toni Albà, Pilar Rahola, Hilari Reguer, Santiago Vidal, Arcadi Oliveres, Artur Mas o David Fernández. Segons denuncia Drets, es tracTa de missatges "profundament injuriosos que contenen odi visceral envers aquestes persones i que són constitutius dels delictes d'amenaces i injúries tipificats als articles 169, 170, 205, 208 i 209 del Codi Penal". L'entitat també demostrava que en la mateixa pàgina havia servit a l'acusat per celebrar públicament la consumació de diversos delictes, com danys contra béns públics, béns privats i robatoris de material de campanya de partits favorables a la independència de Catalunya i, segons afegeix Drets, havia anunciat delictes poques hores abans que es produïssin. Drets també va aportar diversos vídeos feixistes amb la veu de Bosch. Tot i que el perfil de Facebook va ser eliminat poques hores després de presentar-se la querella, Drets disposava d’una acta de navegació certificada que en demostrava l’existència i que va fer arribar a la causa oberta als jutjats. Bosch va dimitir del seu càrrec tretze dies després de la presentació de la querella.

Summary: Imputen l'expresident de SCC per un delicte d'amenaces a personalitats catalanes favorables al dret a decidir


Els Mossos d'Esquadra van desarticular el 18 de desembre un grup criminal responsable de 27 robatoris amb força a domicilis del Vallès Occidental, Baix Llobregat i Osona. L'operatiu policial s'ha saldat amb la detenció de quatre dels sis membres de l'organització delictiva –quatre homes d'entre 32 i 34 anys- mentre que els altres dos pispes haurien fugit de l'estat espanyol. La investigació es va iniciar el 25 d'octubre, quan diversos veïns van alertar al 112 que havien vist un home amb una actitud estranya al parc del comunitari de l'immoble. Un agent fora de servei també va detectar la presència d'aquest individu i es va apropar per identificar-lo, però aquest en veure's sorprès el va empentar i va intentar fugir del lloc. El policia, però, el va reduir fins que una dotació policial va arribar i se'l va portar detingut a comissaria. Els policies van determinar que l'home acompanyava a altres dues persones que havien violentat dos pisos de l'immoble. Els lladres havien escalat pels balcons, havien forçat les portes exteriors i s'havien endut joies, diners i altres objectes de valor dels dos domicilis. Fruit de la investigació els agents van constatar que els tres homes formarien part d'un grup criminal integrat per sis persones –de nacionalitat albanesa- especialitzat a cometre aquest tipus de fets delictius. Només tres membres del grup es desplaçaven en vehicle fins a la zona escollida per actuar. Un feia les tasques de conductor, mentre que els altres dos vestits amb roba fosca s'amagaven a la part posterior del cotxe, per tal de no ser detectats per les càmeres de seguretat que trobessin durant el desplaçament. Un cop havien arribat a la zona escollida per actuar, feien una parada en una zona boscosa o aïllada dels habitatges escollits per assaltar. En aquest moment i aprofitant les últimes hores de sol del dia, les dues persones que estaven amagades als seients posteriors baixaven del vehicle per aproximar-se a peu fins als objectius. El conductor marxava de la zona d'actuació per esperar-se durant hores, en una zona allunyada del punt d'arribada, mentre els altres violentaven els domicilis. El punt de recollida l'establien en un lloc diferent del d'arribada, en un lloc proper a una via ràpida de sortida i de difícil detecció per patrulles o controls policials. Després els tres lladres, amb el botí, tornaven al seu domicili del carrer Perafita de Barcelona. El mateix 18 de desembre els policies van realitzar l'entrada i escorcoll al domicili dels arrestats a Barcelona. Al pis els agents va localitzar diferents objectes i indicis que relacionarien els arrestats amb altres 25 robatoris en diferents domicilis de Terrassa, Sant Esteve Sesrovires, Cerdanyola del Vallès, Llinars del Vallès i Tona. Els quatre arrestats, després d'haver passat a disposició judicial, es troben en presó provisional.

Summary: Cau un grup criminal autor de 27 robatoris amb força a domicilis del Vallès Occidental, Baix Llobregat i Osona


Unió de Pagesos ha calculat que l'entrada d'aigua de mar durant el temporal ha afectat 2.628 hectàrees de cultiu d'arròs al delta de l'Ebre. També hi ha "múltiples desperfectes" causats pels aiguats. La pèrdua de producció serà d'un 20%, uns 4 milions de quilos d'arròs amb un valor comercial  d'1,2 milions d'euros. Sumats els costos de les reparacions, les pèrdues s'eleven a 1.726.974 euros. Dimecres, el sindicat ha convocat una protesta amb tractors o vehicles privats que anirà des de Deltebre (Baix Ebre) fins a la platja de la Marquesa. La marxa tindrà per lema 'Ni un pam més enrere'.  A més dels 1,2 milions d'euros que perdran amb la reducció de la collita de l'arròs, els agricultors preveuen que caldrà fer tasques d'anivellament als camps per aconseguir una bona làmina quan s'inundin i que asseguri el creixement de les plantes (135.000 euros). També s'hauran de refer els marges de separació entre parcel·les i els dics que separen els espais de desguàs i els de rec (92.000 euros). Al mes de maig també s'hauran de repetir els tractaments amb saponines contra la presència del caragol maçana a la zona (200.000 euros).  Aquestes despeses s'afegeixen a la tasca urgent d'injectar aigua dolça als camps de conreu per eliminar-ne l'aigua salada de mar, feina que el sindicat valora en 99.974 euros i que s'ha d'afegir als danys a les infraestructures de reg i les estacions de bombeig, malmeses pel temporal, de les comunitats de regants.  UP demana ajudes directes o crèdits tous al Ministeri d'Agricultura per compensar la pèrdua de collita que s'espera per aquest any i requereix al Departament d'Agricultura, Ramaderia, Pesca i Alimentació un seguiment de l'evolució dels cultius per tal de valorar correctament cada cas. També es demana als ajuntaments dels municipis afectats una exempció del pagament de l'Impost sobre els Béns Immobles (IBI) en el cas dels propietaris afectats pel temporal, sempre que aquest impost sigui compensat i assumit per Hisenda, i l'adequació dels mòduls de l'Impost sobre la Renda de les Persones Físiques (IRPF) i la moratòria de les quotes de la Seguretat Social per als productors damnificats.

Summary: UP xifra en 1,7 MEUR les pèrdues pel temporal als arrossars


L'alcaldessa en funcions de Lleida, Montse Mínguez, i el segon tinent d'alcalde de la Paeria i primer secretari del PSC de Lleida ciutat, Fèlix Larrosa, han presentat, tal com ja havien anunciat públicament, les respectives candidatures a les primàries que ha posat en marxa l'agrupació local del PSC de la capital del Segrià per escollir la persona que rellevarà Àngel Ros al capdavant de la Paeria i que, a la vegada, serà el candidat del partit en les eleccions municipals del 2019. El termini per presentar-se finalitzava a les 20 hores d'aquest dijous i, tal com s'esperava, les de Mínguez i Larrosa han estat les dues úniques candidatures que ha rebut el partit. Ambdós les han presentades aquest dijous. Per poder-les formalitzar i ser proclamats oficialment candidats a les primàries, Fèlix Larrosa i Montse Mínguez tenen fins dimecres vinent, 22 d'agost, per recollir 92 avals entre la militància, xifra que representa el suport d'un 25% dels militants locals de la formació (368).   L'agrupació local del PSC té prevista pel dia 24 la celebració d'una assemblea en la qual s'escolliran els integrants de la mesa de les primàries i s'oficialitzarà la presentació dels candidats davant de la militància.  El procés de primàries culminarà el dilluns 27d'agost quan els militants podran votar durant la jornada a la seu del partit pel candidat que prefereixin. L'horari de votacions serà de les 10 a les 14 hores, i de les 18 a 20 hores. Posteriorment, es donarà a conèixer el guanyador i, per tant, la persona que el grup local del PSC a l'Ajuntament de Lleida proposarà en el Ple extraordinari del dia 29 perquè sigui investida com a nou alcalde de la capital del Segrià, després de la renúncia d'Àngel Ros arran del seu nomenament com ambaixador d'Espanya a Andorra.

Summary: Montse Mínguez i Fèlix Larrosa es confirmen com els únics candidats a les primàries del PSC de Lleida per rellevar Ros


L'Associació de Paraplègics i Discapacitats Físics de Lleida (Aspid) posarà en marxa aquesta primavera el nou programa d'inserció laboral 'Ponent Ocupació' a les comarques del Segrià, la Noguera i l'Urgell, adreçat a persones d'entre 30 i 54 anys, amb o sense discapacitat, que són aturats de llarga durada –que porten més d'un any en atur-, per ajudar-les en la recerca de feina. L'objectiu de la iniciativa és atendre 126 persones i aconseguir que com a mínim el 15% trobi feina. Com a aspecte innovador, les persones rebran una compensació econòmica de fins a 10 euros per dia -fins a un màxim de 150 euros mensuals-, si assisteixen als tallers, cursos de formació i participin a les pràctiques en empreses. El projecte, que es desenvoluparà entre aquest mes de maig i el març del 2018, és promogut per el Servei Públic d'Ocupació de Catalunya i el Ministeri d'Ocupació i Seguretat Social en el marc dels anomenats programes integrals. A diferència d'altres programes, aquest és específic per als aturats de llarga durada. D'aquesta manera, s'ofereix als participants un acompanyament individualitzat per reforçar les competències personals i la motivació a l'hora de d'assolir un impuls personal real per trobar feina. El programa, que es desenvolupa a tot Catalunya, oferirà un itinerari d'orientació complert per acompanyar els lleidatans en situació en atur en la recerca de feina, oferint orientació laboral, formació bàsica i professional, a més d'accés a ofertes de treball per aconseguir l'ocupació. Així, es potenciarà que la persona identifiqui i desenvolupi els seus propis recursos, i es treballarà amb una metodologia d'ocupabilitat per competències i amb la col·laboració del teixit empresarial per afavorir l'ocupació.    Com a aspecte innovador, les persones rebran una compensació econòmica de fins a 10 euros per dia (fins a un màxim de 150 euros mensuals), si assisteixen als tallers o a les formacions tecnicoprofessionals, al curs tècnic professional (de 40 hores a la Noguera i l'Urgell i de 80 hores al Segrià) i les pràctiques a les empreses marcades com a subvencionables.   Segons dades de l'Observatori de Treball de la Generalitat, la taxa d'atur a la demarcació de Lleida és de l'11%. Actualment hi ha 23.584 persones sense feina, de les quals 8.092 (el 34%) són aturats de llarga durada, és a dir, que porten més de 12 mesos a l'atur. L'atur de llarga durada a Lleida afecta principalment a les dones (el 60% del total), els majors de 45 anys (el 73%), les persones amb un nivell de formació d'Educació General, provinents del sector serveis i amb un perfil d'ocupacions elementals.

Summary: Aspid posa en marxa un nou programa d'inserció laboral per destinat a aturats de llarga durada


El lehendakari, Íñigo Urkullu, ha relatat al Tribunal Suprem que en els dies previs al 155 va fer "intermediació" per buscar una sortida al conflicte. En aquest context, ha afirmat que l'expresident Rajoy no va donar les "garanties" que demanava Carles Puigdemont que havia decidir convocar eleccions si el govern espanyol no aplicava el 155. Urkullu ha dit que Rajoy no li va donar cap resposta "taxativa", tot i que va "intuir" que l'expresident no es decantava per aplicar el 155. El lehendakari ha reconegut que va ser Puigdemont qui, el 19 de juny de 2019, li va demanar que "intervingués" i va constatar el "bloqueig total" entre els dos governs. Va arribar a fer cinc propostes de diàleg a tots dos executius per evitar la DUI i el 155 però ha negat que, en cap cas, va ser objecte de negociació ni el referèndum ni el dret d'autodeterminació. També ha dit que es va reunir a Moncloa amb Rajoy, tot i que l'expresident va dir al Suprem que no ho recordava. El lehendakari ha comparegut com a testimoni proposat per la defensa de Josep Rull. L'encarregat de l'interrogatori ha estat Francesc Homs, que li ha demanat per detalls sobre el paper de negociador que va tenir entre els dos governs l'estiu del 2017.  Urkullu ha explicat que va ser Puigdemont qui li va demanar que intervingués per "encarrilar la relació" amb la intenció de buscar una "solució pactada i acordada" amb l'Estat. Així li va traslladar en una reunió de quatre hores a la Generalitat el dia 19 de juny on, segons Urkullu, mai va ser una eina de negociació ni el referèndum ni el dret a l'autodeterminació.  Reunió a la Moncloa amb Rajoy al juliol  També ha explicat que es va reunir amb l'expresident Rajoy a la Moncloa el 19 de juliol durant dues hores i que, posteriorment als fets del 20 de setembre, hi va tornar a parlar per telèfon. Tanmateix, preguntat per aquestes reunions hores abans, l'expresident del govern espanyol va afirmar al Suprem que no recordava si s'havia reunit personalment amb Urkullu o hi havia parlat per telèfon, traient valor al paper que va jugar el lehendakari aquelles hores.  "La meva funció era d'enllaç i el que parlava amb una part ho comunicava a l'altra, la situació de bloqueig era reconeguda per un i per altre", ha manifestat.  "Això se'n va de les mans" El lehendakari ha relatat una conversa que va tenir amb Rajoy el dia 21 de setembre, després dels fets a la conselleria d'Economia. "Li vaig dir que les coses no havien de seguir d'aquesta manera, i vaig fer-li l'observació que tot se n'estava anant de les mans, i que calia no provocar situacions que portessin a la fractura social", ha manifestat. Unes paraules a les que Rajoy, segons Urkullu, va dir que "cuidaria al màxim el que fes".  En respostes al fiscal, Urkullu ha explicat que el 21 de setembre va avisar a Rajoy la situació de "convulsió a la societat catalana" i que s'estaven arribant a "punts de crispació a la vida catalana que no era pertinent". A partir del 4 d'octubre, ha dit que van ser moltes les persones d'àmbits econòmics, socials i polítics que van demanar-li que intervingués, tot i que ha evitat en tot moment parlar com a "mediador". Entre d'altres, ha reconegut converses amb l'exconseller Santi Vila o l'exministre de Justícia, Rafael Catalá, i també l'exvicepresidenta, Soraya Sáenz de Santamaría. I ha defensat qui havia de ser el seu paper. "La nostra funció ha de ser basada en el diàleg, en buscar acords i no entenc l'acció basada en la crispació i provocadora de desencontre", ha relatat davant del tribunal.  Fins a cinc propostes, però cap sobre un referèndum  En aquests dies, i a partir del 4 d'octubre, ha explicat que va proposar als dos governs fins a cinc solucions que passaven pel "diàleg i la distensió". Tots ells tenien com a objectiu que no hi hagués ni declaració d'independència ni aplicació del 155 per suspendre l'autonomia.  Urkullu ha estat taxatiu -i tant a preguntes de la defensa com de l'acusació- ha negat que en cap moment es negociés res més sobre el referèndum ni el dret a l'autodeterminació.   Sobre el ple del 10 d'octubre –on Puigdemont va deixar en suspens la DUI- ell considera que no hi va haver declaració d'independència i que així ho va confirmar Puigdemont en els requeriments que li va fer la Moncloa. "No tenia valor normatiu", ha manifestat.  Últimes hores abans del 27 Segons Urkullu, a primera hora del matí del 26 d'octubre hi havia acord per anar a eleccions però que va rebre un missatge a les dues de la tarda de Puigdemont on li explicava el canvi d'escenari. Segons ha relatat, "lamentava" que tenia la pressió dels concentrats a la plaça de Sant Jaume, que s'estaven "rebel·lant" i que tenia també la pressió del seu propi grup de JxSi. "Em diu que no podia procedir l'acord adoptat en la nit anterior per anar a eleccions", ha manifestat.  Hores abans, Puigdemont havia demanat "garanties" a Rajoy que si convocava eleccions no hi hauria 155. Però Urkullu assegura que no les va tenir, tot i que va "intuir" que el president espanyol no estava massa decantat a aplicar el 155. "Davant de la proposta d'eleccions que li vaig traslladar, vaig tenir la intuïció de la disposició de Rajoy, que no era molt donat a aplicar el 155 realment", ha recalcat. Ara bé, ha confirmat que no va donar les "garanties" que exigia Puigdemont. Sobre la possibilitat de l'aplicació de l'estat d'alarma i excepció, ha dit que tampoc Rajoy li va dir que tingués intenció d'aplicar-lo.  Puigdemont "no tenia desig" de convocar la DUI  Urkullu ha explicat que ell advocava per la "via bilateral" i per modificar l'ordenament jurídic per tal que es pogués celebrar "una consulta legal i pactada". De fet, el lehendakari ha manifestat que aquesta era una postura "compartida" amb l'expresident Puigdemont, que no tenia "cap desig" d'anar cap a una declaració unilateral d'independència. Sobre l'actitud dels dos presidents, ha dit que Puigdemont va tenir en tot moment una actitud "de disposició total al diàleg" i que tenia "absoluta receptivitat" als plantejaments del lehendakari.  De Rajoy, en canvi, ha apuntat que tenia una actitud "d'escolta" però que no era "proactiva".

Summary: Urkullu relata que Rajoy no va donar les "garanties" que volia Puigdemont de no aplicar el 155 si anava a eleccions


L’Ajuntament de Tàrrega ha expressat el rebuig “ferm” a les afirmacions del bisbe de Solsona, Xavier Novell, en què planteja una relació directa entre l’absència de la figura paterna i l’orientació sexual dels adolescents, segons es desprèn de la seva glossa publicada el passat diumenge 21 de maig. El rebuig institucional ha comptat amb l’acord unànime de tots els grups municipals, CiU, CUP, ERC, PSC i CdT. L’Ajuntament de Tàrrega ha reprovat de forma “rotunda” les paraules de Novell, que són “del tot desafortunades i allunyades de la realitat” i constitueixen “un greuge” vers les famílies monoparentals i els drets de les persones LGTBI.  Des del punt de vista dels grups municipals de l’Ajuntament de Tàrrega, referir-se a l’orientació sexual de les persones com a confusió, com ho ha fet el bisbe de Solsona, “atempta directament” contra la normalització de la diversitat sexual i contra l’equiparació dels drets de les persones LGTBI a la societat.  L’Ajuntament de Tàrrega també subratlla que aquest és un municipi “obert, integrador, clarament posicionat a favor de la plena igualtat de les persones” i recorda que s’hi ha impulsat diverses campanyes contra l’homofòbia.  Per tot plegat l’Ajuntament ha instat el bisbe Xavier Novell a “reflexionar” sobre la realitat de la societat actual i a “rectificar” les seves afirmacions.

Summary: Tàrrega reprova el bisbe de Solsona per relacionar l’absència de la figura paterna i l’orientació sexual de les persones


La finalitat de la nova Sala Versus Glòries és consolidar el concepte Off, basat en la proximitat  amb els artistes, i amb la programació d'espectacles teatrals de professionals consolidats i companyies i espectacles emergents. Els seus nous directors Ramon Godino i Jofre Blesa han presentat la programació i els eixos de la nova etapa. La nova gestió de la sala anirà a càrrec d'Apunta Teatre SCCL amb més de 15 anys treballant dins l'àmbit de les arts escèniques. "Tothom pot entrar aquí, hi ha cabuda per a tothom, hi haurà dansa, música i presentacions que farem d'autors de llibres, a més de teatre", ha destacat Blesa. Entre altres espectacles programats, el cineasta Ventura Pons dirigirà una obra teatral amb 'Quina feinada!' amb Roger Pera com a únic actor.  L'actual espai es va obrir l'any 1995 al carrer de Castillejos com equipament per a l'activitat de creació pròpia amb una clara aposta per a ser un espai no convencional. Al llarg de tot aquest temps, Versus Teatre ha creat i produït espectacles amb dramatúrgia i directors emergents i fixant el seu interès pel teatre alternatiu, el teatre de creació i les dramatúrgies emergents. Han fet 30.000 representacions en 20 anys, ha destacat Ever Blanchet, qui havia estat director de la sala.   El nou Versus Glòries aposta pel concepte Off de les grans ciutats com Nova York i Londres. Un espai de proximitat on hi tinguin cabuda les obres que queden fra del circuit de les grans sales, sempre tenint "la qualitat com a  eix vertebrador". El mateix teatre ha definit el concepte Off, que fa referència a les produccions teatrals que compten amb un format no comercial, ja sigui per pressupost, nombre d'actors, text i qualsevol situació que impliqui una intimitat entre l'espectador i els realitzadors.  La nova sala Versus Glòries es presenta com a centre de producció i d'exhibició d'espectacles artístics. L'objectiu, han indicat, és "consagrar-se com un agent vertebrador del sector de les arts escèniques de la ciutat i apostar per la cerca constant de nous públics i generar a l'espectador un conjunt d'experiències, sensacions i emocions a través de l'art". S'ha creat una nova imatge amb el nou nom Sala Versus Glòries.  "Volem fer un teatre popular, per a tots els públics, però no vull perdre de vista que la cultura té un preu i també tenir actors a un pam té un preu", ha ressaltat  Jofre Blesa. En aquest sentit, ha manifestat que amb el rigor que li volen donar, volen ser competitius amb el TNC. "No tenim objectius que canviar, volem seguir amb la filosofia que a tingut ell, obrir la sala. Blesa ha ressaltat que la seva idea al Versus Glòries és "fugir del terme sala alternativa. No som alternatius a res, som més petits però la qualitat que es fa i farem moltes vegades és millor que la dels grans teatres".  Programació  Aquesta nova etapa arrencarà el pròxim 2 de maig amb 'Enverinades' de la companyia Kalamukanas dirigida per Àngels Aymar. L'obra es podrà veure fins el 27 de maig i reflexiona sobre la influència de personatges com Ventafocs, la Bella i Blancaneus. Després s'ha programat 'Memòria de les Oblidades', del 30 de maig al 17 de juny, amb direcció artística de Joan Pascual i protagonitzada per Rosa Andreu.  Carme Sansa  Una de les grans actrius que passarà per la sala és Carme Sansa amb l'obra 'Diu i canta Carme Sansa a Maria Aurèlia Capmany', del 25 de juny al 29 de juliol. L'actriu serà acompanyada pel músic i actor Jaume Mallofré. La seguirà 'Sota la catifa' de l'1 d'agost al 9 de setembre dirigida per Òscar Molina.  Ventura Pons  Un dels plats forts de la temporada serà 'Quina feinada!' dirigida pel cineasta Ventura Pons i protagonitzada per Roger Pera. L'actor agafarà el relleu a Jesse Tyler Ferguson amb una versió catalana de l'èxit de Broadway del 2016 'Fully committed'. També s'ha programat 'Eli' del 31 d'octubre al 2 de desembre dirigida per Roc Esquis. Orquestra Simfònica del Vallès  La Sala Versus Glòries i l'Orquestra Simfònica del Vallès (OSV) han començat a col·laborar per desenvolupar junts projectes musicals i teatrals. L'objectiu és establir un diàleg entre les dues disciplines artístiques innovant en els formats i la posada en escena. S'ha programat un cicle de concerts de música de cambra amb diferents formacions de l'OSV, però també la coproducció d'obres de teatre.

Summary: El nou Versus Glòries apostarà per un teatre Off de proximitat i s'obrirà a més les disciplines


Bon Preu reforça les mesures de seguretat entre els seus treballadors amb 5.000 pantalles facials per al personal de botiga, els encarregats d'entregar la compra online a domicili i els gestors dels punts de recollida. La nova iniciativa se suma a la instal•lació de pantalles protectores a totes les caixes, parafarmàcies i minimercats del grup que ja es va portar a terme fa dues setmanes. Per altra banda, s'han contractat 441 persones per atendre l'augment de demanda. Pel que fa a la campanya de captació de fons per a la recerca contra la covid-19, de moment ja s'ha acumulat 43.698 euros. Els clients que paguen amb targeta tenen la possibilitat d'arrodonir l'import final i contribuir així a la recerca científica de la malaltia.

Summary: Els treballadors del grup Bon Preu portaran pantalles facials com a mesura de protecció